ระเบียบกระทรวงมหาดไทยว่าด้วยการจัดหาประโยชน์ในทรัพย์สินของหน่วยการบริหารราชการส่วนท้องถิ่น (ฉบับที่ 5) พ.ศ. 2541

ระเบียบกระทรวงมหาดไทย
ระเบียบกระทรวงมหาดไทย
ว่าด้วยการจัดหาประโยชน์ในทรัพย์สินของหน่วยการบริหารราชการส่วนท้องถิ่น
(ฉบับที่
๕) พ.ศ. ๒๕๔๑
  

โดยที่เป็นการสมควรแก้ไขเพิ่มเติมระเบียบกระทรวงมหาดไทย
ว่าด้วยการจัดหาประโยชน์ในทรัพย์สินของหน่วยการบริหารราชการส่วนท้องถิ่น พ.ศ. ๒๕๓๑
ให้เหมาะสมยิ่งขึ้น
อาศัยอำนาจตามความในมาตรา ๖ และมาตรา ๗๖
แห่งพระราชบัญญัติองค์การบริหารส่วนจังหวัด พ.ศ. ๒๕๔๐ มาตรา ๖๙
แห่งพระราชบัญญัติเทศบาล พ.ศ. ๒๔๙๖ มาตรา ๓๒ แห่งพระราชบัญญัติสุขาภิบาล พ.ศ. ๒๔๙๕
และมาตรา ๙๕ แห่งพระราชบัญญัติระเบียบบริหารราชการเมืองพัทยา พ.ศ. ๒๕๒๑
รัฐมนตรีว่าการกระทรวงมหาดไทย จึงวางระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบกระทรวงมหาดไทย
ว่าด้วยการจัดหาประโยชน์ในการทรัพย์สินของหน่วยการบริหารราชการส่วนท้องถิ่น
(ฉบับที่ ๕) พ.ศ. ๒๕๔๑

ข้อ ๒
ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป[๑]

ข้อ ๓
ให้ยกเลิกความในข้อ ๑๕ แห่งระเบียบกระทรวงมหาดไทย
ว่าด้วยการจัดหาประโยชน์ในทรัพย์สินของหน่วยการบริหารราชการส่วนท้องถิ่น พ.ศ. ๒๕๓๑
ซึ่งแก้ไขเพิ่มเติมโดยระเบียบกระทรวงมหาดไทย ว่าด้วยการจัดหาประโยชน์ในทรัพย์สินของหน่วยการบริหารราชการส่วนท้องถิ่น
(ฉบับที่ ๔) พ.ศ. ๒๕๔๑ และให้ใช้ความต่อไปนี้แทน
ข้อ ๑๕
ให้ผู้ว่าราชการจังหวัดแต่งตั้งคณะกรรมการจัดหาประโยชน์ขึ้นคณะหนึ่งประกอบด้วย
หัวหน้าฝ่ายบริหารของหน่วยการบริหารราชการส่วนท้องถิ่นที่ขอจัดหาประโยชน์เป็นประธานกรรมการ
ผู้แทนของส่วนราชการที่เกี่ยวข้อง ผู้แทนของหน่วยการบริหารราชการส่วนท้องถิ่น
และผู้ทรงคุณวุฒิซึ่งอย่างน้อยต้องมีผู้มีความรู้และประสบการณ์เกี่ยวกับการกำหนดราคาหรือค่าเช่าทรัพย์สินในลักษณะหรือประเภทเดียวกันนั้นร่วมอยู่ด้วย
มีจำนวนเท่ากันทั้งสามฝ่าย เป็นกรรมการโดยให้มีนายอำเภอท้องที่หรือผู้ตรวจการส่วนท้องถิ่น
ร่วมเป็นกรรมการผู้ทรงคุณวุฒิด้วย ทั้งนี้ โดยความเห็นชอบของผู้ว่าราชการจังหวัด
และหัวหน้าฝ่ายบริหารของหน่วยการบริหารราชการส่วนท้องถิ่นที่ขอจัดหาประโยชน์
ให้คณะกรรมการมีหน้าที่ดังนี้
(๑) กำหนดประโยชน์ตอบแทนขั้นต่ำของการจะให้เช่าอสังหาริมทรัพย์ของหน่วยการบริหารราชการส่วนท้องถิ่นล่วงหน้าไว้โดยคำนึงถึงสภาพและทำเลของอสังหาริมทรัพย์นั้น
(๒)
กำหนดหลักเกณฑ์การเช่าและการต่ออายุสัญญาเช่าอสังหาริมทรัพย์ของหน่วยการบริหารราชการส่วนท้องถิ่น
ระยะเวลาการให้เช่าและการต่ออายุสัญญาเช่าและอัตราค่าเช่า
ภายหลังการต่ออายุสัญญาเช่าอสังหาริมทรัพย์ของหน่วยการบริหารราชการส่วนท้องถิ่น
ทั้งนี้ ให้กำหนดไว้ล่วงหน้าก่อนเช่าและการต่ออายุสัญญาเช่าทุกครั้ง
การให้เช่าอสังหาริมทรัพย์ของหน่วยการบริการราชการส่วนท้องถิ่นต้องมีประโยชน์ตอบแทนไม่ต่ำกว่าอัตราที่คณะกรรมการกำหนดตาม
(๑)
เว้นแต่กรณีมีเหตุจำเป็นให้คณะกรรมการพิจารณาอนุมัติโดยเสียงข้างมากยกเว้นเป็นกรณีเฉพาะรายไป


ประกาศ
ณ วันที่ ๒๖ ตุลาคม พ.ศ. ๒๕๔๑
ชำนิ ศักดิเศรษฐ์
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย




























สรัลพร/พิมพ์
๑๘
มกราคม ๒๕๕๑



[๑]
ราชกิจจานุเบกษา เล่ม ๑๑๕/ตอนที่ ๑๐๖ ง/หน้า ๙/๙ พฤศจิกายน ๒๕๔๑